Saimaannorpan pesälaskennoissa on löytynyt 78 kuuttia. Kuolleita kuutteja löytyi neljä.

– Kyllä tämä on odotusten mukainen tulos. Viime vuonna pesälaskennassa oli suurinpiirtein yhtä monta kuuttia, kertoo Metsähallituksen ylitarkastaja Tero Sipilä.

Tarkka syntyneiden kuuttien määrä tarkentuu toukokuussa, kun pesiin tehdään pesäpaikkasukelluksia, joissa pesistä etsitään istukoita.

– Todennäköisesti pesäsukelluksissa kuuttien määrä nousee. Nyt on ollut joidenkin pesien kohdalla epävarmuutta, kun on jäällä käyty, että onko siellä ollut syntynyt kuutti vai, Sipilä kertoo.

Laskentoihin osallistui noin sata henkilöä. Heikkojen jääolojen vuoksi pesätarkistukset tehtiin lyhyellä ajanjaksolla. Normaalin kahden viikon sijasta käytettiin viikko.

– Se vaikuttaa aika paljon siihen, kuinka paljon pesiä ehdittiin kiertää. Nyt jäi enemmän kiertämättä, ja keskityttiin myös aika paljon apukinoksiin.